Hayden Panettiere

Hayden Lesley Panettiere [pænɪtiˈɛr] (sündinud 21. augustil 1989 Palisadesis New Yorgi osariigis) on USA näitleja ja laulja.

Hayden sündis tuletõrjepealiku Alan Panettiere ja endise seebiooperite näitleja Lesley Vogeli vanema lapsena. Tal on 1994. aastal sündinud vend Jansen Panettiere, kes on samuti näitleja. Perekond on itaalia päritolu ja sõna panettiere tähendab itaalia keeles pagarit.

Panettiere õppis kohalikus keskkoolis, aga alates 9. klassist oli ta koduõppel. Pärast keskkooli lõpetamist ei astunud ta kõrgkooli, vaid keskendus näitlemisele.

Aastail 2007–2008 käis Panettiere Milo Ventimigliaga, kellega ta mängis koos samas teleseriaalis.http://www.imdb.com/name/nm0659363/bio Hiljem käis ta poksi raskekaalu maailmameistri Volodõmõr Klõtškoga. 12. mail 2011 teatas ta, et on suhte Klõtškoga lõpetanud. Nad ei läinud teineteisega tülli, kuid nende suhe oli kaugsuhe ja seda ei olnud kummagi suure hulga töö tõttu lihtne hoida. 2013. aasta oktoobris anti teada aga tema kihlusest Klõtškoga. 2014. aasta augustis teatas Panettiere, et on lapseootel.

Hayden tegeleb ka heategevusega. Ta osales heategevuskampaanias "Päästke vaalad", et lõpetada vaalapüük. Ta on pannud heategevuseks oma riideid müüki.

 Näitlejakarjäär 

Esimest korda esines ta televisioonis 11 kuu vanuselt mänge ja mänguasju tootva ettevõtte Playskool reklaamis.

Tema näitlejakarjäär algas osatäitmisetega seebiooperites "One Life to Live" (1994–1997) ja "Guiding Light" (1997–2000). Neist viimases haigestus tema kehastatav tegelane verevähki, aga paranes lõpuks. Leukeemia ja Lümfoomi Ühing andis talle eriauhinna tähelepanu juhtimise eest sellele haigusele.

Filminäitlejana sai ta tuntuks Jerry Bruckheimeri produtseeritud filmiga "Titaanid", 2000). Seejärel mängis ta Ally McBeali tütart Maddiet teleseriaalis "Ally McBeal" (2001–02) ja Jessicat sarjas "Malcolm in the Middle" (2003–2005). Alates 2006. aasta sügisest kehastab ta Claire Bennetit telesarjas "Kangelased".

1998. aastal luges ta ühe putuka teksti animafilmis "Putukalugu". Kui see film ilmus audioraamatuna, nimetati ta selle filmiga noore näitleja auhinna kandidaadiks.

Panettiere'i kõige tuntum roll on sarjas "Kangelased". Seal mängib ta Claire Bennetit, kellel on üleloomulik regenereerumisvõime. Selle rolli eest nimetati ta 2007–2010 igal aastal Saturni auhinna kandidaadiks teleseriaali naiskõrvalosatäitja kategoorias ja esimesel korral ta ka võitis selle auhinna. Teismeliste valiku auhinna kandidaadiks nimetati ta 2007 läbimurde ja draamanäitleja kategoorias ning ta võitis neist viimase. 2008 ja 2009 pälvis ta teismeliste valiku auhinna seiklusfilmi naisnäitleja kategoorias.

 Laulmine 

Tema esimene singel "Wake Up Call" ilmus digitaalsel kujul 5. augustil 2008.

 Filme 
 Aasta  Pealkiri  Eestikeelne pealkiri 1996  "How Do You Spell God?"  1998  "The Object of My Affection"  1998  "A Bug's Life"  "Putukalugu" 1999  "Message in a Bottle"  "Kiri pudelis" 1999  "Too Rich: The Secret Life of Doris Duke"  1999  "If You Believe"  2000  "Remember the Titans"  "Titaanid" 2000  "Dinosaur"  2001  "Chestnut Hill"  2001  "The Affair of the Necklace"  "Kaelakee afäär" 2001  "Joe Somebody"  "Keegi Joe" 2004  "Raising Helen"  "Heleni kasvatamine" 2004  "Tiger Cruise"  "Lõbusõidult sõtta" 2004  "The Dust Factory"  2005  "Racing Stripes"  "Võidusõidusebra" 2005  "Lies My Mother Told Me"  "Minu ema valed" 2005  "Ice Princess"  2006  "Mr. Gibb"  2006  "The Architect"  2006  "Bring It On: All or Nothing"  "Las käia 3: Kõik või eimidagi" 2007  "Shanghai Kiss"  2008  "Fireflies in the Garden"  2008  "Scooby-Doo and the Goblin King"  2009  "I Love You, Beth Cooper"  "Ma armastan sind, Beth Cooper" 2009  "The Cove"  "Mere verine saladus" 2010  "Alpha and Omega"  "Alfa ja Oomega" 2010  "Carmel"  2010  "Kingdom Hearts Birth by Sleep"   2011  "Scream 4"  "Karje 4" 2011  "Hoodwinked Too! Hood vs. Evil"  2011  "Amanda Knox: Murder on Trial in Italy" 

 Viited 

Välislingid

 Näitleja MySpace Music profile

Kategooria:Ameerika Ühendriikide filminäitlejad
Kategooria:Ameerika Ühendriikide lauljad
Kategooria:Sündinud 1989